Ռոման Բեսմերտնի

**Ռոման Պետրովիչ Բեսմերտնի** (, ), ուկրաինացի քաղաքական գործիչ, պետական գործիչ, դիվանագետ, Ուկրաինայի Սահմանադրության հեղինակներից, քաղաքական գիտությունների թեկնածու։ Կիևի մշակույթի և արվեստի ազգային համալսարանի միջազգային հարաբերությունների ամբիոնի դոցենտ։

II, III, IV և V գումարումների Ուկրաինայի ժողովրդական պատգամավոր։ 1997-2002 թվականներին եղել է Ուկրաինայի Գերագույն Ռադայում նախագահ Լեոնիդ Կուչմայի մշտական ներկայացուցիչը։ 2005 թվականին նշանակվել է Ուկրաինայի փոխվարչապետի վարչատարածքային բարեփոխումների գծով։ Գերագույն Ռադայում «Մեր Ուկրաինան» խմբակցության ղեկավար (մայիս -դեկտեմբեր 2006 թվական)։ Ուկրաինայի նախագահի քարտուղարության ղեկավարի տեղակալ (2007-2008 թվականներ)։

2010 թվականի փետրվարից մինչև 2011 թվականի հունիսը եղել է Բելառուսի Հանրապետությունում Ուկրաինայի արտակարգ և լիազոր դեսպան։

2015 թվականից մինչև 2016 թվականի ապրիլը և 2019 թվականի հուլիսի 9-ից օգոստոսի 13-ը եղել է Ուկրաինայի արևելքում իրավիճակի խաղաղ կարգավորման համար Ուկրաինայի ներկայացուցիչը Եռակողմ կոնտակտային խմբի քաղաքական ենթախմբում։

## Կենսագրություն
### Մանկություն և կրթություն
Հայրը՝ Պյոտր Կիրիլովիչը (1941-2005 թվականներ) աշխատել է Մոտիժինոյում որպես հողաշինարար։ Մայրը՝ Օլգա Դեմյանովնա (ծնված 1941 թվական) եղել է կրտսեր բուժքույր Մոտիժինսկի շրջանային հիվանդանոցում, այնուհետև անցել է թոշակի։

1983-1990 թվականներին սովորել է Կիևի Գորկու անվան մանկավարժական ինստիտուտի պատմության բաժնում՝ մասնագիտանալով «պատմության ուսուցիչ» մասնագիտությամբ։ Ծառայել է խորհրդային բանակում (1983-1985 թվականներ)։

Ինստիտուտում սովորելու ավագ տարիներին աշխատել է Կիևի մարզի Վիշնևոեի թիվ 3 միջնակարգ դպրոցում։ 1990 թվականի օգոստոսից սկսել է աշխատել որպես ուսուցիչ Բորոդյանկայի թիվ 2 միջնակարգ դպրոցում (Կիևի մարզ), որտեղ ստեղծել է տեղական պատմության ցուցահանդես։

1997 թվականին պաշտպանել է թեկնածուական ատենախոսություն «Ուկրաինական հասարակության սոցիալ-քաղաքական կառուցվածքը (Դոնցովի հայեցակարգ)», Ուկրաինայի ԳԱԱ ազգային հարաբերությունների և քաղաքական գիտությունների ինստիտուտում։

### Քաղաքական կարիերա
1994 թվականին առաջին անգամ դարձել է Ուկրաինայի ժողովրդական պատգամավոր (Ուկրաինայի 2-րդ գումարման Գերագույն խորհրդում)՝ հաղթելով Կիևի մարզի Մակարովսկի շրջանի թիվ 220 մեծամասնական ընտրատարածքում։ Ընտրություններում առաջադրվել է Ուկրաինայի Հանրապետական կուսակցության կողմից։

2-րդ գումարման Գերագույն խորհրդում եղել է «Դերժավնիստ» («Պետականություն») պատգամավորական խմբի քարտուղարը, որը ղեկավարել է ակադեմիկոս Իգոր Յուխնովսկին։ Հետագայում եղել է Միխայիլ Սիրոտայի գլխավորած «Սահմանադրական կենտրոն» խմբի անդամ։ Եղե է Պետականաշինության, խորհուրդների գործունեության և ինքնակառավարման հարցերի հանձնաժողովի խորհրդի գործունեության և ինքնակառավարման հարցերի ենթահանձնաժողովի նախագահ։

Ռոման Բեսմերտնին Ուկրաինայի Սահմանադրության հիմնական հեղինակներից է, որն ընդունվել է 1996 թվականի հունիսի 28-ին։ Մինչ այդ դարձել է նաև Գերագույն խորհրդի և Ուկրաինայի նախագահի միջև 1995 թվականի հունիսի 8-ի սահմանադրական պայմանագրի հեղինակներից մեկը։

1997 թվականին նշանակվել է Ուկրաինայի Գերագույն Ռադայում Ուկրաինայի նախագահ Լեոնիդ Կուչմայի մշտական ներկայացուցիչ։ Նա այս պաշտոնը զբաղեցրել է հինգ տարի՝ մինչև 2002 թվականի ապրիլը։ Գերագույն Ռադայում Ռոման Բեսմերտնիի երկրորդ ժամկետի ընթացքում սկսվել է նրա երկարամյա աշխատանքը այն ժամանակվա նախկին վարչապետ Վիկտոր Յուշչենկոյի և «Մեր Ուկրաինայի» հետ։ 2002 թվականի խորհրդարանական ընտրությունների ժամանակ եղել է ընդդիմադիր «Մեր Ուկրաինա» դաշինքի նախընտրական շտաբի քաղաքական համակարգողը և ղեկավարի տեղակալը։

2002 թվականի ապրիլին կայացած խորհրդարանական ընտրություններում 4-րդ գումարման Գերագույն խորհուրդ է մտել «Մեր Ուկրաինան» դաշինքից (ցուցակի 23-րդ համար)։ Այդ ժամանակ եղել է անկուսակցական։ 2002 թվականի մայիսից՝ «Մեր Ուկրաինա» խմբակցության անդամ։ Պետականաշինության և տեղական ինքնակառավարման հանձնաժողովի անդամ (2002 թվականի հունիսից)։ 2005 թվականի մարտի 3-ին հրաժարական է տվել պատգամավորի պաշտոնից։

2004 թվականի նախագահական ընտրությունների ժամանակ եղել է նախագահի թեկնածու Վիկտոր Յուշչենկոյի նախընտրական շտաբի ղեկավարը։ Եղել է «Մեր Ուկրաինայի» և Յուլիա Տիմոշենկոյի դաշինքի կողմից ստեղծված «Ժողովրդի իշխանություն» կոալիցիայի կենտրոնական շտաբի ղեկավարի տեղակալը։ 2004 թվականի նոյեմբեր-դեկտեմբերին եղել է նարնջագույն հեղափոխության ժամանակ Մայդանում գտնվող վրանային քաղաքի հրամանատարը։

2005 թվականի մարտից մինչև 2006 թվականի դեկտեմբեր եղել է Ժողովրդական միության «Մեր Ուկրաինա» կուսակցության խորհրդի նախագահ։

2005 թվականի փետրվարի 4-ից նոյեմբերի 29-ը Յուլիա Տիմոշենկոյի և Յուրի Եխանուրովի կառավարություններում եղել է վարչատարածքային բարեփոխումների գծով փոխվարչապետ։ Յուլիա Տիմոշենկոյի կառավարության հրաժարականից հետո սկսել է պատրաստել «Մեր Ուկրաինան» 2006 թվականի խորհրդարանական ընտրություններին։ Գլխավորել է «Մեր Ուկրաինան» դաշինքի նախընտրական քարոզարշավը։

2006 թվականի մայիսից դեկտեմբեր եղել է Գերագույն ռադայում «Մեր Ուկրաինան» խմբակցության նախագահը։

2006 թվականի դեկտեմբերից մինչև 2007 թվականի հուլիսը եղել է «Ժողովրդական միություն Մեր Ուկրաինա» կուսակցության Կենտրոնական գործադիր կոմիտեի նախագահ։

2007 թվականի ապրիլի 4-ին նշանակվել է Ուկրաինայի նախագահի քարտուղարության ղեկավարի տեղակալ։ Նա այս պաշտոնը զբաղեցրել է մինչև 2009 թվականի մայիսը, որից հետո վերադարձել է կուսակցական աշխատանքի՝ որպես «Մեր Ուկրաինայի» գործկոմի ղեկավար։

2010 թվականի փետրվարի 24-ից մինչև 2011 թվականի հունիսի 3-ը եղել է Բելառուսի Հանրապետությունում Ուկրաինայի արտակարգ և լիազոր դեսպան։ 

2016 թվակնի մարտին անդամակցել է Ագրարային կուսակցությանը՝ դառնալով կուսակցության կենտրոնական ապարատի ղեկավար։ 2019 թվականի փետրվարի 2-ի նախագահի թեկնածուի էլեկտրոնային հայտարարագրում նշել է իրեն որպես կուսակցության կենտրոնական ապարատի ղեկավարи։ 

2019 թվականի նախագահական ընտրություններում 0,14% արդյունքով (27 182 ձայն) զբաղեցրել է 15-րդ հորիզոնականը։ 

### Մինսկի գործընթաց
2015 թվականին Ռոման Բեսմերնիին նշանակել են Ուկրաինայի ներկայացուցիչ Ուկրաինայի արևելքում հակամարտության կարգավորման եռակողմ կոնտակտային խմբի քաղաքական ենթախմբում (Մինսկի գործընթաց)։ Մասնակցելով բարդ բանակցություններին՝ միշտ սկզբունքորեն պաշտպանել Է Ուկրաինայի ինքնիշխանությունն ու տարածքային ամբողջականությունը, պնդել է անվտանգության, հրադադարի և պատանդների ազատման հարցերի առաջնահերթ լուծման անհրաժեշտությունը։ 

Ռոման Բեսմերնին եղել է Ուկրաինայի ներկայացուցիչներից առաջինը որը հրապարակային է դարձրել Մինսկի գործընթացը՝ անկեղծորեն պատմելով ռուսական կողմի և գրավյալ տարածքների ներկայացուցիչների հետ բանակցությունների ներքին «խոհանոցի» մասին։ 

2016 թվականի ապրիլին դուրս է եկել Մինսկի գործընթացի բանակցողների կազմից։

2019 թվականի հուլիսի 9-ին նախագահ Վլադիմիր Զելենսկին լիազորել է Բեսմերնիին ներկայացնել Ուկրաինան եռակողմ կոնտակտային խմբի քաղաքական հարցերով աշխատանքային ենթախմբում։ Օգոստոսի 13-ին նախագահը պաշտոնանկ է արել քաղաքական գործչին, իր նշանակման և պաշտոնանկության մասին վերջինս տեղեկացել է լրատվամիջոցներից։ Նշվել են հրաժարականի տարբեր պատճառներ։ Նա նշել է գաղափարական տարաձայնությունները, նախագահի մամուլի քարտուղար Յուլիա Մենդելը հայտարարել է «առավել արդյունավետ թիմի ձևավորման գործընթացի մասին»։

## Ծանոթագրություններ

 
Կատեգորիա:21-րդ դարի ուկրաինացի քաղաքական գործիչներ
Կատեգորիա:21-րդ դարի քաղաքական գործիչներ
Կատեգորիա:Ուկրաինայի նախարարներ
Կատեգորիա:Ուկրաինայի քաղաքական գործիչներ
Կատեգորիա:Ուկրաինացի դիվանագետներ
Կատեգորիա:Քաղաքական գիտությունների թեկնածուներ